《次韵余太常观国招抚江南航海至新会八首 其一》
元代·罗蒙正

日月行天豁翳昏，茫茫元气载重坤。三山在望端倪阔，万水朝宗海独尊。

飞驭羲和凌若木，穷河汉使到昆崙。功成得似班司马，绝域生还度玉门。

作者简介：广州新会人，字希吕。博学强记。弱冠从罗斗明学诗，有名于时。檄为高州学正，后以荐授南恩州教授，州判吴元良欲用为幕官，力辞不就。有《希吕集》。